정조 4년
庚子七月十四日辰時。上御誠正閣。大臣備局堂上。引見入侍時。領議政金尙喆。左議政徐命善。右議李徽之。兼戶曹判書蔡濟恭。行知中樞府事具善復洪樂性。行吏曹判書金鍾秀。江華府留守趙㻐。兵曹判書李衍祥。禮曹判書金熤。工曹判書徐有慶。漢城判尹李性源。漢城右尹李柱國。行訓鍊都正李敬懋。行副司直徐有寧鄭一祥。行都承旨鄭民始。大司憲李𡊠。大司諫李敬玉。持平李夔。副校理李鼎運。副修撰柳孟養。左承旨李亨逵。假注書趙衍德。事變假注書沈達漢。記注官張顯慶。記事官金廷龍。以次進伏訖。上曰。藥房都提調入侍。賤臣。承命召鄭弘淳進前。尙喆曰。夜間聖體諸節。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。尙喆曰。今番火災之後。時御所極甚疎虞。不可不移御。依例爲之。何如。上曰。慈殿氣候尙此靡寧。實難移御矣。命善曰。如不得移御。則其邊疎虞之處。自上克軫防護之道。各別把守。似好矣。上曰。行閣處。則以訓局軍把守矣。命善曰。以一哨軍把守。亦甚些少。加分武藝。以爲堅守。益好矣。上曰。武藝則更難分排矣。尙喆曰。俄與戶判相議。造門事。則以墻內造門。爲好云矣。上曰。一自儲承殿火災後。其邊本來虛疎矣。尙喆曰。然矣。戶判。今此入來。將有所達矣。濟恭曰。將欲造門於墻內。而以待稟定矣。上曰。以墻內造門。則似當壓臨大內矣。命善曰。果爲內近。則以墻外造門。似好矣。上曰。時敏堂。不可不改建矣。命善曰。此是正堂。果爲然矣。上曰。有材木乎。濟恭曰。方無見存矣。上曰。欲以外邑斫來。則當此農隙。爲弊不些。以待秋成。則氷塞可慮矣。尙喆曰。雖是農隙。今可斫運矣。上曰。行閣今當盡爲造成乎。濟恭曰。此則一時甚急。今當改建。而如舊制矣。尙喆曰。行閣則可以不日而速成矣。上曰。火自燈燭房。延燒時敏堂。極可怪矣。失火時根因。不可不詳覈捉得矣。尙喆曰。今若不究其根因。則必有後弊。可以嚴覈矣。上曰。行閣當何以改建乎。濟恭曰。看審基址後。可以始役。而門則以明日始造乎。上曰。訓將已熟工役。可爲看檢矣。上曰。此是東宮處所。不可廢置矣。尙喆曰。然矣。當以舊制造成矣。上曰。材木似難矣。尙喆曰。以安眠島木斫用。似好矣。濟恭曰。自京猝難求得。計其所入之數。安眠島長山串關東等處。自備局。發關伐木。好矣。上曰。經費則不欲遷動。有何別辦可得乎。且弓房所儲經費幾何。民始曰。計其軍器所入。則米至三萬二千六百石。而折價則錢至二十萬七百五十兩矣。上曰。鳥銃鐵物。可以用之乎。民始曰。鐵則用之云。而收其矢簇。則爲二十六石矣。善復曰。軍器當以更造乎。上曰。經費則極難矣。先王朝節用。何如而一時豈可盡費乎。尙喆曰。然矣。所燼軍器之數。雖以國力。何以一時盡造乎。次次造成。似好矣。上曰。軍器寺弓矢。何如。似不如內弓房所造矣。善復曰。近來所造。則頗勝於前制矣。今有鳥銃萬餘柄。長箭萬餘浮。可以內入乎。上曰。旣是在彼。何必內入乎。尙喆曰。俄陳移御事。以循區區之請。不勝幸矣。上曰。慈殿筋力。雖以房闥之間。有難起居。是則必難。當觀勢爲之矣。尙喆曰。此統制使徐有大狀啓也。今秋三南水操。依事目各其前洋設行。而本營所屬舟師。來八月十一日。設行爲辭矣。停操已久。何可一任抛廢。依狀請擧行之意。分付。何如。上曰。依爲之。出擧條又啓曰。此平安兵使李漢昌狀啓也。以爲今秋巡操。依例擧行事。請令廟堂。稟旨。分付矣。春南秋北。自是定式。而本道巡操。何可無端停廢乎。依狀請擧行之意。分付。何如。上曰。依爲之。出擧條又啓曰。此南兵使吳載熙狀啓也。以爲今秋南各營習操及三甲左右營。各其官鎭門聚點。依定式擧行事。請令廟堂。稟旨。分付矣。本道停操。歲已久矣。一向抛廢。誠極可悶。南各營習操及左右營官門聚點。一竝依狀請擧行之意。分付。何如。上曰。依爲之。出擧條又啓曰。此黃海兵使趙圭鎭狀啓也。今秋習操及各邑鎭軍器點視。與別武士鄕騎士武學都試設行事。請令廟堂。稟旨。分付。此全羅兵使李長燁狀啓也。以爲道內五鎭營三山城珍島獨鎭巡操及營將巡點。依例擧行事。請令廟堂。稟處矣。湖南海西。不可以昨年行操。遽然停止。竝依狀請擧行之意。分付。何如。上曰。關西外。昨年行操處。今番特爲停操。以爲息肩之道。可也。尙喆曰。湖南。以昨年行操處。亦當停操。營將巡點。一體停止之意。分付。何如。上曰。依爲之。出擧條又啓曰。此洪忠兵使申大謙狀啓也。以爲今秋習操巡歷及營將巡點。何以爲之事。請令廟堂。稟旨分付矣。本道停操。今爲五年之久。詰戎之政。不可一任疎虞。依狀請擧行之意。分付。而行操之年。營將巡點。不可竝行。此則使之停止。何如。上曰。依爲之。出擧條又啓曰。此洪忠水使柳鎭說狀啓也。以爲今則臣旣兼守城將。今秋安興城操及守城將巡點。依例擧行事。請令廟堂。稟旨分付矣。城操依例擧行。巡點今姑停止之意。分付。何如。上曰。依爲之。出擧條又啓曰。此守禦使金鍾秀狀啓也。以爲本廳屬三營束伍及左右部牙兵。今秋合操。何以爲之事。請令廟堂。稟旨。分付。此摠戎使徐有寧狀啓也。以爲坡州長湍束伍軍兵等。今秋輪操。何以爲之事。請令廟堂。稟旨。分付矣。兩營之不行操。亦已久矣。論以詰戎之政。不當一向抛廢。竝依狀請擧行之意。分付。何如。上曰。左右相之意。何如。命善曰。詰戎之政。非不重矣。而一番動民。民弊不少。此亦不可不軫念處。守禦廳。則昨秋歷臨南漢時。近邑軍兵。多日出待。今又調發行操。則實有勞苦之慮。摠戎廳。則每當西道幸行。斥候等節。專當擧行。從前久未行操。亦出軫弊之意也。臣意則兩營秋操。竝姑停止。恐似得宜矣。徽之曰。詰戎之政。國之重事。守摠兩營之操鍊。多年廢却。誠甚疎虞。雖有一時動民之弊。卽今年事。庶有豊登之望。當此連豊之時。許令行操。恐似得宜矣。上曰。領府事之意。何如。弘淳曰。操鍊重事也。行之爲常事。有時停止。出於軫念也。二者固不當偏廢。而目下事情。臣未能料量。不敢臆對矣。上曰。諸將臣。亦陳所見。善復曰。詰戎之政。國之重事。久而不行。事甚悶然。秋成尙遠。觀勢稟處。似宜矣。鍾秀曰。停之則戎政太疎。行之則民弊不些。此誠難處。然本廳合操輪操之竝廢。今至十五年之久者。由於合操一番設行。然後始行輪操。本有定式。而合操擧措。最張大行之極難。故輪操亦緣。此自歸於停廢。此爲可悶。聞外方。則合操雖停。越次行輪操。已有近例云。此例似宜通行矣。衍祥曰。臣則未及商度。而詰戎之政甚重。然姑觀秋成而處之。似好矣。柱國曰。詰戎之政。不可久廢。守禦廳則臣雖未詳。至於摠戎廳。則廢操已久。今年庶有豊登之兆。如此之時。若又不行。則恐無可行之日。臣意則許令行操。似宜矣。敬懋曰。守摠兩營。世或稱較輕於三軍門。而此是南北城主將設置。本意不輕而重。多年廢操。已甚疎虞。而今當連豊。合輪間又將慮弊停操。則恐非得宜矣。有寧曰。詰戎之政。關係甚重。而本廳行操。已至十年之久。今年適値稍登。固不可停廢。而第此一擧。軍民所費不些。雖當豊歲。爲弊則甚巨。此似可悶。上曰。昨秋行幸。旣多調發之軍。山城駐蹕。略鍊城操之式。停固無妨。設必貽弊。守廳合操。特爲停止。越次行輪操。他道之例。足可爲據。而予則以爲若於今番。遽然許施。則因循遷就。決無合設之日。姑俟來頭。行合操後依守禦使言。定式似未晩矣。至於摠廳習操。不但抛置已多年所。又無昨秋之役。況以才經遠道之幸。民勞費鉅。今秋謁陵。不欲定百里之外。依例行操。實合詰戎之政。而亦不無潤狹。只行長湍輪操。諸凡束濕操切。亦依昨日傳敎。自本司。嚴關申飭。可也。出擧條又啓曰。此京畿監司李鎭衡狀啓也。以爲本營巡牙兵。間五年習操。旣有節目。癸巳年行操後。連爲停止。今秋巡路。依節目設行事。請令廟堂稟旨。分付矣。旣已設置之後。其間停操。亦過五年之限。依例擧行之意。分付。何如。上曰。停止。可也。出擧條又啓曰。惠堂有闕之代。吏判金鍾秀。還爲差下。何如。上曰。依爲之。出擧條吏曹判書金鍾秀。惠廳堂上還差事。榻前定奪上曰。吏判必欲遞其本職。是實難矣。尙喆曰。鍾秀之今此乘疲馬急上來。便同奔問之行。是心可貴矣。臣謂之以此心圖報國家云矣。又啓曰。濬川漸晩。擧行無人。堂上未差之代。知事具善復。還爲差下。何如。上曰。依爲之。出擧條知事具善復。濬川堂上還差事。榻前定奪藥房都提調鄭弘淳。伏請問候。上曰。卿須出外。依例爲之。好矣。弘淳曰。以淸暑六和湯。當爲進御乎。上曰。自差備待令。可也。濟恭曰。年分事目。非久當啓下矣。敬差官出送與否。稟定然後。可以擧行。而近年連使道臣擧行。今番。何以爲之乎。上曰。依近例擧行。可也。出擧條濟恭曰。近來京上木物。日漸極貴。每欲一番稟達矣。上曰。何其極貴也。民始曰。木物運來時。各邑則初無收稅之式。只有湓院收稅矣。今則各邑。擧皆執捉收稅。故木商絶無而僅有。以是而木物極貴矣。濟恭啓曰。外監革罷之後。經用木物。定都庫策應。而所貿木物。每年報備局定數發關。使之流下。所經各邑。無得收稅。節目申嚴。而近來外邑。任自執留。從而收稅。故京外木物。比前踊貴。以致營繕之役。每患苟簡。此不嚴飭。後弊無窮。自今以後。都庫木物。自備局發關之數。則所經沿邑。無敢如前執留收稅。而如有違越節目之弊。則該守令。隨現論罪之意。更爲申飭。何如。上曰。自備局査實。如有改矯之端。劃卽釐正。可也。出擧條善復曰。以本營事。有區區所懷。敢此仰達。武藝別監。固是輦下親兵。不可不精選矣。上曰。卿之前日所選。皆是一當百之人。而近日所選。都不如前。是何故也。善復曰。頃者退選中。亦有可用人矣。上曰。陵行前。以何等人抄納乎。第當觀之矣。命善曰。武藝以禁御兩營。抄擇。何如。上曰。兩營亦有有根着之人乎。命善曰。亦有之矣。上曰。都不如訓局矣。柱國曰。兩營雖有根着之人。實非近侍之人矣。上曰。觀其物情爲之。可也。善復啓曰。近來武藝別監規避。已成痼弊。當其抄擇時。可堪於別監者。必欲圖免。軍習萬萬痛駭。此後或有如前之弊。則各別嚴刑。海島充軍事。定式施行。何如。上曰。依爲之。出擧條善復曰。武藝別監。本是陞戶之軍。而自鄕上來時。産業稍優矣。多年居京。漸至貧殘。或有負債逃亡者。或有故爲逃躱者。當初抄選時。該道守令。如以着實良丁擇送。則寧有如此之弊乎。此後若或有慢忽擧行。則該道監司罷職。該守令先罷後。拿逃躱人。絶島定配。以飭來效。似好矣。上曰。出擧條申飭。可也。尙喆曰。訓局陞戶。卽輦下親兵。事體自別。必以元居有根着良丁。別爲抄選者。法意至嚴。若或換名代定。則道臣推考。守令罷職。監色刑配事。明有頒下事目。而近來外邑。專不致念。每當式年。不問其根着。不擇其身手。一任鄕色之舞弄。苟然抄送。故人物之疲劣。逃亡之相續。未有甚於近年。國綱之寒心。莫甚於此。今當式年。宜有別般振刷。爲先嚴飭諸道。無敢如前慢忽。俾無點考時隨現抵法之意。預爲出擧條各別嚴飭。以責其擧行之實效。何如。上曰。依爲之。鄕人子弟之陞戶上京者。率皆抵死謀避。勢所固然。蓋彼抄上之類。離土挈家。托跡客地。還歸無期。勞役多端。究厥情理。誠極切矜。然此法決不可廢。而致此弊瘼職由監司守令之不有飭令。任諸猾鄕之故也。若就富實良丁中。公選精遴。則豈有疲劣之弊。逃亡之患。無依故疲劣。無産故逃亡。至於軍伍之不壯。有不暇言。以公以私。寧不寒心。前後訓將。筵稟嚴飭。非今斯今。而外邑奉行。未見其效。此大關紀律。豈非慢京師之一端乎。自訓局。限前預爲另加嚴關。分付。抄陞之後。雖一名。如有不叶者。無異故犯之故犯。無論某道。監司則罷職。守令則先罷後拿。勘以重律。斷不可已。今番係是屢飭之後。依此律名。隨現草記。訓將若因循不論。亦難免不職之責。惕念擧行。亦以此意。行會諸道。擧行刑止。使之狀聞。出擧條。衍祥啓曰。臣於本曹事。有區區所懷。敢此仰達矣。武藝別監。名雖掖隷。實是肘腋親兵。關係之至重。緩急之可用。有非他禁旅之比。況今宿衛疎虞之時。防護之節。專責此輩。則其所以試以技藝。優其賞齎者。在所不已。而但昔之武藝別監之數。只是一百。而今加五十人。昔之試藝。只是春秋兩等。而今爲四等。昔之粗解數技者。今皆精通十八技。名數旣增。而技數等數又加焉。故賞格布木之自臣曹上下者。比前不啻倍蓰。每年如此。加用甚多。臣曹之經費。亦不可不念。臣意則此後春秋兩等賞格。依前例。自臣曹。上下。夏冬兩等賞格。禁御兩營。分當一等。則在臣曹。無加用之弊。在兩營。有共濟之義。均之爲重宿衛之道。下詢大臣而處之。何如。上曰。武藝之四等賞格。專委於兵曹。則實有難繼之慮。兵判之言。何如。尙喆曰。兵判之言無怪。而姑令兵曹擧行。似好矣。命善曰。兩營則非武藝施賞之所。依前擧行。好矣。上曰。卿言甚好。更考本曹每年剩數。參以賞木四等容入。而餘數不敷。則不可無從長變通之道。後日次對。更爲稟處。可也出擧條熤曰。厚陵陵官報狀。王妃陵上莎草。有枯損處云。所當自該曹。卽爲草記入啓。而久遠陵寢。修補之役。極爲重難。且各陵莎草枯損處。則本陵官播種以補。旣有先朝受敎。今亦使陵官。依受敎擧行。何如。上曰。依爲之。出擧條上曰。甲申年儲承殿火災。戊寅年萬壽殿火災後。曾有慰安祭設行之事。禮曹果有謄錄乎。熤曰。考例臣曹。則元無所錄矣。上曰。是則似見漏矣。其時萬壽殿火災時。設行慰安祭。似是狎近太廟故也。考諸政院日記。有所載錄。故意謂禮判。應爲啓達矣。禮曹則初無所錄。故果如是矣。大司諫李敬玉進伏。上曰。近日城上所。連爲不備。爾以諫長。當爲規警下僚。而何能如是乎。命善曰。渠以諫長。不能董飭。事甚不善矣。敬玉曰。臣人微言淺。本不合於淸朝耳目之任。而猥忝長官。不能董飭下僚。屢闕院啓。致勤嚴敎。溺職之罪。於是益著。其何敢一刻晏然於臺次乎。請命遞斥臣職。上曰。勿辭。左承旨李亨逵曰。大司諫李敬玉。再啓煩瀆。退待物論矣。上曰。知道。出擧條。亨逵曰。大司諫李敬玉。引避退待矣。獻納尹長烈。卽爲牌招。以爲備員傳啓之地。何如。上曰。依爲之。出擧條獻納尹長烈牌招事。出榻敎命書藥房批答。上曰。今番失火事。其在懲後之道。根因不可不嚴覈矣。尙喆曰。事當從速跟捕。而燈燭房入直人。亦不可不嚴處矣。上曰。其中亦必有可冤者矣。尙喆曰。刑判。今日政差出。似好矣。上曰。後日政出之。可也。命退。諸臣以次退出。